**НОХЧИЙН РЕСПУБЛИКИН ДЕШАРАН А, IИЛМАНАН А МИНИСТЕРСТВО**

ТIЕТОЬХНАЧУ КОРМАТАЛЛИН ДЕШАРАН

ПАЧХЬАЛКХАН БЮДЖЕТАН УЧРЕЖДЕНИ

«НОХЧИЙН РЕСПУБЛИКИНДЕШАР КХИОРАНИНСТИТУТ»

**НОХЧИЙН РЕСПУБЛИКИН ДЕШАРАН А, IИЛМАНАН А МИНИСТЕРСТВО**

ПАЧХЬАЛКХАН КАЗЕННИ УЧРЕЖДЕНИ

«НОХЧИЙН МЕТТАНИНСТИТУТ»

**Коьртачу ишколан**

**5–8 классашна лерина**

**«ЙЕШАР» проект кхочушйаран**

**нохчийн меттан,**

**литературин хьехархочун**

**белхан алгоритм**

 **Соьлжа-ГIала**

**2024**

**Ӏалашо:**

5–8 классийн дешархойн нохчийн меттан, литературин хаарш (дешаран ардамаш) кхиоран кепаш кхачаме йалор:

*– дешнаш, предложенеш, шайн барамца 90 дашал кӀезиг а, 100 дашал сов а йоцу тексташ нийса схьайазйан (5-чу классийн дешархошна);*

*– дешнаш, предложенеш, шайн барамца 100 дашал кӀезиг а, 110 дашал сов а йоцу тексташ нийса схьайазйан (6-чу классийн дешархошна);*

*– дешнаш, предложенеш, шайн барамца 110 дашал кӀезиг а, 120 дашал сов а йоцу тексташ нийса схьайазйан (7-чу классийн дешархошна);*

*– дешнаш, предложенеш, шайн барамца 120 дашал кӀезиг а, 140 дашал сов а йоцу тексташ нийса схьайазйан (8-чу классийн дешархошна);*

*– йеллачу темина йешначу текстан буха тӀехь, произведенин чулацамца догӀуш, 5–8 предложенел кӀезиг доцу йозанан аларш хӀитто (5–6 классийн дешархошна);*

*– йеллачу темина йешначу текстан буха тӀехь, произведенин чулацамца догӀуш, 8–10 предложенел кӀезиг доцу йозанан аларш хӀитто (7–8 классийн дешархошна).*

**Нохчийн меттан, литературин хьехархочун болх кхочушбарехь рекомендацеш**

**1. Нохчийн меттан, литературин тӀетоьхна белхаш кхочушбархьама дешархошкахь хила деза хӀокху барамехь тетрадаш:**

|  |  |  |
| --- | --- | --- |
| **№**  | **Предмет** | **5–8 классаш** |
| 1 | Нохчийн мотт | 1 тетрадь |
| 2 | Нохчийн литература | 1 тетрадь |

Дешархоша пайдаоьцу 12–18 кехатах лаьттачу шуьйра могӀанаш долчу стандартни тетрадех.

Предметан тетрадь цӀена лело деза. Цуьнан мужалта тӀехь хила дезачу йозанан кеп:

Соьлжа-ГӀалин № 5 йолчу гимназин

7 А классан дешархочун

Эскиева Асетан

нохчийн меттан

тӀетоьхначу белхийн тетрадь

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Комсомольскера йуккъерчу ишколан

6 В классан дешархочун

Адамов Аюбан

нохчийн литературин

тӀетоьхначу белхийн тетрадь

**2. Нохчийн меттан тӀетоьхна белхаш вовшахтохар кхочушдо кӀиранах цкъа.**

КӀиранан хьалхарчу урокехь 5-чу классийн дешархошна шен барамца 90 дашал кӀезиг а, 100 дашал сов а йоцу текст ло цӀахь схьайазйан. 6-чу классийн дешархошна шен барамца 100 дашал кӀезиг а, 110 дашал сов а йоцу текст ло цӀахь схьайазйан. 7-чу классийн дешархошна шен барамца 110 дашал кӀезиг а, 120 дашал сов а йоцу текст ло цӀахь схьайазйан. 8-чу классийн дешархошна шен барамца 120 дашал кӀезиг а, 140 дашал сов а йоцу текст ло цӀахь схьайазйан.

Цу дийнахь дешархошна нохчийн меттан урокехь цӀахь кхочушбан цхьаннал сов йозанан болх ца ло, оьшуш хилахь Ӏамийнчу темина тӀетоьхна цӀера болх бала йиш йу барта кхочушбан: бакъо Ӏамо, и. д. кх. а. ТӀейогӀучу дешаран урокехь дешархоша болх кхочушбина а, таллам бан дӀабелла а хила беза. Хьехархочо дешархойн белхаш толлу. Маххадоран критерешца йогӀуш, тетрадаш тӀе оценкаш хӀиттайо. ТӀедогӀучу кӀиранахь тетрадаш дешархошка дӀало керла болх кхочушбайта.

**Билгалдаккхар.** *Кечйинчу кепа тӀера схьайаздар – тӀера схьайазйан луш йолу текст, элпаш йукъахдитина доцуш, тӀетоьхна тӀедахкарш доцуш хила йеза; оцу белхан Ӏалашо йу, гӀалаташ а, талхорш а доцуш, текст нийса схьайазйар.*

***Схьайаздаран йацйина алгоритм.***

*1. ДIайеша предложени, иза йуха дагахь схьайийца.*

*2. ДIайеша предложени кхин цкъа а, иза йазйина ма-йарра.*

*3. Предложени дIайазйеш, хIора дош деша хьайна дагахь ма-латтара.*

*4. Йазйинарг талла. ХIора дош деша. Текст схьайелла, йазйинарг текстаца йуста.*

**3. Нохчийн литературин тӀетоьхна белхаш вовшахтохар кхочушдо кӀиранах цкъа.**

КӀиранан шолгӀачу урокехь 5–6-чуй классийн дешархошна цӀахь кхочушбан безачу йозанан белхан тӀедиллар ло билгалйаьккхинчу темина йешначу текстан буха тӀехь йозанан алар хӀотто. Алар 5–8 предложенел кӀезиг доцуш хила деза.

7–8-чуй классийн дешархошна цӀахь кхочушбан безачу йозанан белхан тӀедиллар ло билгалйаьккхинчу темина йешначу текстан буха тӀехь йозанан алар хӀотто, 7–8-чуй классашкахь алар 8–10 предложенел кӀезиг доцуш хила деза.

Цу дийнахь дешархошна нохчийн литературин урокехь цӀахь кхочушбан цхьаннал сов йозанан болх ца ло, оьшуш хилахь Ӏамийнчу темина тӀетоьхна цӀера болх бала йиш йу барта кхочушбан: произведени къастош йешар, чулацам схьабийца кечамбар, и. д. кх. а. ТӀейогӀучу литературин урокана дешархоша болх кхочушбина а, таллам бан дӀабала кийча а хила беза. Хьехархочо дешархойн белхаш толлу. Маххадоран критерешца йогӀуш, тетрадаш тӀе оценкаш хӀиттайо. ТӀейогӀучу литературин урокехь тетрадаш дешархошка дӀало керла болх кхочушбайта.

**4. Нохчийн меттан белхан маххадоран критереш**

|  |  |  |  |
| --- | --- | --- | --- |
| **№** | **Класс** | **Толлу хаарш** | **Маххадоран критереш** |
| **1** | **5** | Дешнаш, предложенеш, шайн барамца 90 дашал кӀезиг а, 100 дашал сов а йоцу тексташ нийса схьайазйан | **Белхан мах хадабо цхьана оценкица****Оценка «5»** хӀоттайо цхьа а гӀалат доцчу балхана, ткъа иштта цу тӀехь 1 доккха доцу орфографически йа 1 доккха доцу пунктуационни гӀалат далийтинехь. **Оценка «4»** хӀоттайо 2 орфографически а, 2 пунктуационни а гӀалат далийтинехь, йа 1 орфографически, 3 пунктуационни гӀалат йа, цхьа а орфографически гӀалат доцуш, 4 пунктуационни гӀалат далийтинехь. Оценка «4» хӀотто йиш йу 3 орфографически гӀалат далийтинехь, нагахь царна йукъахь цхьана бакъонна гӀалаташ делахь.**Оценка «3»** хӀоттайо 3–5 орфографически а, 4 пунктуационни а гӀалат далийтинчу балхана. Оценка «3» иштта хӀотто йиш йу 6 орфографически а, 6 пунктуационни а гӀалат далийтинехь, нагахь царна а, вукхарна а йукъахь доккха доцу а, цхьана бакъонна а гӀалаташ делахь.**Оценка «2»** хӀоттайо, нагахь балха тӀехь гӀалаташ оценка **«3»** хӀотторан барамал сов делахь |
| **2** | **6** | Дешнаш, предложенеш, шайн барамца 90 дашал кӀезиг а, 100 дашал сов а йоцу тексташ нийса схьайазйан | **Белхан мах хадабо цхьана оценкица****Оценка «5»** хӀоттайо цхьа а гӀалат доцчу балхана, ткъа иштта цу тӀехь 1 доккха доцу орфографически йа 1 доккха доцу пунктуационни гӀалат далийтинехь. **Оценка «4»** хӀоттайо 2 орфографически а, 2 пунктуационни а гӀалат далийтинехь, йа 1 орфографически, 3 пунктуационни гӀалат йа, цхьа а орфографически гӀалат доцуш, 4 пунктуационни гӀалат далийтинехь. Оценка «4» хӀотто йиш йу 3 орфографически гӀалат далийтинехь, нагахь царна йукъахь цхьана бакъонна гӀалаташ делахь**Оценка «3»** хӀоттайо 3–5 орфографически а, 4 пунктуационни а гӀалат далийтинчу балхана. Оценка «3» иштта хӀотто йиш йу 6 орфографически а, 6 пунктуационни а гӀалат далийтинехь, нагахь царна а, вукхарна а йукъахь доккха доцу а, цхьана бакъонна а гӀалаташ делахь.**Оценка «2»** хӀоттайо, нагахь балха тӀехь гӀалаташ оценка **«3»** хӀотторан барамал сов делахь |
| **3** | **7** | Дешнаш, предложенеш, шайн барамца 100 дашал кӀезиг а, 110 дашал сов а йоцу тексташ нийса схьайазйан | **Белхан мах хадабо цхьана оценкица****Оценка «5»** хӀоттайо цхьа а гӀалат доцчу балхана, ткъа иштта цу тӀехь 1 доккха доцу орфографически йа 1 доккха доцу пунктуационни гӀалат далийтинехь. **Оценка «4»** хӀоттайо 2 орфографически а, 2 пунктуационни а гӀалат далийтинехь, йа 1 орфографически, 3 пунктуационни гӀалат йа, цхьа а орфографически гӀалат доцуш, 4 пунктуационни гӀалат далийтинехь. Оценка «4» хӀотто йиш йу 3 орфографически гӀалат далийтинехь, нагахь царна йукъахь цхьана бакъонна гӀалаташ делахь.**Оценка «3»** хӀоттайо 3–5 орфографически а, 4 пунктуационни а гӀалат далийтинчу балхана. Оценка «3» иштта хӀотто йиш йу 6 орфографически а, 6 пунктуационни а гӀалат далийтинехь, нагахь царна а, вукхарна а йукъахь доккха доцу а, цхьана бакъонна а гӀалаташ делахь.**Оценка «2»** хӀоттайо, нагахь балха тӀехь гӀалаташ оценка **«3»** хӀотторан барамал сов делахь |
| **4** | **8** | Дешнаш, предложенеш, шайн барамца 120 дашал кӀезиг а, 140 дашал сов а йоцу тексташ нийса схьайазйан. | **Белхан мах хадабо цхьана оценкица****Оценка «5»** хӀоттайо цхьа а гӀалат доцчу балхана, ткъа иштта цу тӀехь 1 доккха доцу орфографически йа 1 доккха доцу пунктуационни гӀалат далийтинехь. **Оценка «4»** хӀоттайо 2 орфографически а, 2 пунктуационни а гӀалат далийтинехь, йа 1 орфографически, 3 пунктуационни гӀалат йа, цхьа а орфографически гӀалат доцуш, 4 пунктуационни гӀалат далийтинехь. Оценка «4» хӀотто йиш йу 3 орфографически гӀалат далийтинехь, нагахь царна йукъахь цхьана бакъонна гӀалаташ делахь.**Оценка «3»** хӀоттайо 3–5 орфографически а, 4 пунктуационни а гӀалат далийтинчу балхана. Оценка «3» иштта хӀотто йиш йу 6 орфографически а, 6 пунктуационни а гӀалат далийтинехь, нагахь царна а, вукхарна а йукъахь доккха доцу а, цхьана бакъонна а гӀалаташ делахь.**Оценка «2»** хӀоттайо, нагахь балха тӀехь гӀалаташ оценка **«3»** хӀотторан барамал сов делахь |

**5. Нохчийн литературин маххадоран критереш**

|  |  |  |  |
| --- | --- | --- | --- |
| **№** | **Класс** | **Толлу хаарш** | **Маххадоран критереш** |
| **1** | **5-6** | Билгалйаьк-кхинчу темина йешначу текстан буха тӀехь, произведенин чулацамца догӀуш, 5–8 предложенел кӀезиг доцу йозанан алар хӀотто | **1. Алар темица догӀуш хилар, тема схьайеллар****2 б.** – алар темица догӀуш ду, нийса жамӀаш чулоцу.**1 б.** – алар темица йукъ-кара догӀуш ду/тема йукъ-кара схьайиллина.**0 б**. – алар темица догӀуш дац.**2. МаьӀнин цхьаалла.****1 б**. – алар маьӀнин цхьааллица къаьсташ ду. **0 б. –** аларехь маьӀнин цхьаалла йац, алар шеца маьӀна долуш дац.**3. Къамелан говзалла а, нийса хилар а.****2 б. –** алар къамелан говзаллин а, меттан гӀирсаш нийса харжаран а лехамашца догӀуш ду, къамелан гӀалаташ дац. **1. б. –** алар къамелан говзаллин лехамашца догӀуш ду, амма къамелан гӀалат йа меттан гӀирсаш харжарехь доккха доцу кхачамбацар далийтина. **0 б. –** алар дешнийн хьал къен хиларца къаьсташ ду, къамелан гӀалаташ далийтина.**Лаккхара балл – 5 балл** *Белхан маххадорехь тидаме эца беза аларан барам, нагахь барам хила безачул лахара белахь, йаьхначу баллаш тIера цхьа балл дIайоккху* |
| **2** | **7-8** | Билгалйаьк-кхинчу темина йешначу текстан буха тӀехь, произведенин чулацамца догӀуш, лаххара а 8–10 предложенел кӀезиг доцу йозанан алар хӀотто | **1. Алар темица догӀуш хилар, тема схьайеллар****2 б.** – алар темица догӀуш ду, нийса жамӀаш чулоцу.**1 б.** – алар темица йукъ-кара догӀуш ду/тема йукъ-кара схьайиллина.**0 б**. – алар темица догӀуш дац.**2. МаьӀнин цхьаалла.****1 б**. – алар маьӀнин цхьааллица къаьсташ ду. **0 б. –** аларехь маьӀнин цхьаалла йац, алар шеца маьӀна долуш дац.**3. Къамелан говзалла а, нийса хилар а.****2 б. –** алар къамелан говзаллин а, меттан гӀирсаш нийса харжаран а лехамашца догӀуш ду, къамелан гӀалаташ дац. **1. б. –** алар къамелан говзаллин лехамашца догӀуш ду, амма къамелан гӀалат йа меттан гӀирсаш харжарехь доккха доцу кхачамбацар далийтина. **0 б. –** алар дешнийн хьал къен хиларца къаьсташ ду, къамелан гӀалаташ далийтина.**Лаккхара балл – 5 балл** *Белхан маххадорехь тидаме эца беза аларан барам, нагахь барам хила безачул лахара белахь, йаьхначу баллаш тIера цхьа балл дIайоккху* |

**Баллаш пхеабаллан тӀегӀане йахар**

|  |  |
| --- | --- |
| **Баллийн барам** | **Оценка** |
| 5 б. | 5 |
| 4 б. | 4 |
| 3 б. | 3 |
| 0–2 б. | 2 |

Четверть йа триместр чекхйолуш, тетрадаш тӀе хӀиттийна оценкаш вовшахтухий, йуккъера балл билгалйоккху. Иза журнал тӀехь четвертан йа триместран оценкина хьалха йолчу колонки чу дӀахӀоттайо.

**Йуххедиллар 1**

Массо а дешархочунна цӀахь схьайазйан луш йерг цхьа текст йу.

**ТЕКСТАШ**

**5 КЛАСС**

**1. Схьайазйе текст.**

Мархаш йу стиглахь бодане лаьтташ. Кхин гуш дац бӀаьстенан олхазарш. Сингаттаме йека дитта тӀехь къиг. Гуьйренан шийла мох хьоькху. Гергакхочуш ду оьгӀазе, амма хаза Ӏа.

Эххар а охьадилли доккха, бамба санна, кӀайн ло. Цо дерриг а латта дӀахьулди. Дитташ а, цӀенош а кечдели, кӀайн куйнаш техкина. Шелоно а шен болх дӀаболий. Цо кегийчу а, даккхийчу а хишна тӀеш тохку, дитташ, кораш кечдо исбаьхьчу суьрташца. Махо дӀакхехьначу лайх хилла баьрзнаш лаьтта гобаьккхина.

Ӏаьн тӀехь дуккха а бу йуьртарчу бахархойн белхаш. Ткъа бераш а ца Ӏа мукъа. Цара олхазаршна йуург таса меттигаш кечйо.

**2. Схьайазйе текст.**

Со Орган тIе чIерий леца оьхура. Орга Ӏаламат чехка хи ду. Цуьнан цхьайолу меттигаш мелла а кIорга а, тийна а карайо. Уьш чӀерийлецархочунна мIара богIа тамехь йу.

Дика меттиг карийра суна цхьана дийнахь. МIера тIе нIаьна а боьллина, хи чу тесира ас иза. Дукха хан йалале сан мIара дIасахьебан болийра. Ас хьалатоьхча, чIара бара цунна тIехь.

Жима айма йира ас сайна. Цу чу хийцира айса лаьцна чIара.

Цу дийнахь кхин а лийцира ас чIерий. Уьш а айми чу хийцира.

Дика меттиг хиллера суна карийнарг. Цул тӀаьхьа сой, сан ваший кест-кеста воьдура цига.

**3. Схьайазйе текст.**

Ӏалам! И дош доца делахь а, шен чулацам кӀорггера болуш ду. Адамийн а, дийнатийн а, бецийн а, хьаннийн а дахар Ӏаламах хаьдда хила йиш йолуш дац. Лаьттахь долу дахар Ӏаламах дозуш, Ӏаламо латтош а ду. Шен къайленах дуьззана, массо а хенахь шен хаза мур болуш ду Ӏалам.

Самукъане, хаза бӀаьсте чекхйаьлла йолуш лаьттара. ТӀейогӀуш йара беркате, йовха аьхке. Иза адамашна уггаре а каде мур бу.

Массо а акхарой, олхазарш, шайн бӀаьста дуьненчу йевлла кӀорнеш кхиош, Ӏалашйеш, уьш когайохуьйтуш, синтем боцуш лелара. БӀаьста санна, эшарш лоькхуш, ловзуш лела йиш йацара церан.

**4. Схьайазйе текст.**

Органан шоралла тIехула долчу сераш тIехь кIац йацара. Цхьана сера тIе йеана чIегIаг хиира. Жимма цу тӀехь а Iийна, йуха хьала а гӀаьттина, дIайахара иза. Амма дукха хан йалале, шеца кхо-йиъ чIегIаг а йолуш, йухайеара. ЧIегIагаш моггӀара сераш тӀе охьахевшира.

Дукха хан йалале схьагулделира тайп-тайпана олхазарш. Цара дIалецира серийн кхо га.

Сераш тIе олхазарш гулдаларан а шен бахьана дара.

Буьйса а, Iуьйре а шийла хилча, Органан хи хIаваал мела хуьлу. Цу тIера Iаь гIуьтту. Цо Орган тIехула долу хIаваъ малдо, цундела сераш тIехь кIац ца соцу. «Хьекъал» долуш йолчу чIегIагашна иза хаа а хиъна, цара даьккхинера и орца.

**5. Схьайазйе текст.**

Iаьнан шийла зама. Ша хьаькхначу арахь когаш шершара. ГӀийлачу боларца хи дохьуш йогIура цхьа йоккха зуда. Гу тIе хьалайолуш, галйелира иза. Когаш шершаш саца а ца йелла, охьакхийтира зуда. И гира ша тIехь ловзуш волчу Iумарний, Мохьмадний. Iумар велавелира. Цунна оьгIазваханчу Мохьмада бехк баьккхира. ТIаккха цо, чехка тӀе а ведда, зудчунна хьалагIатта гIо дира. Ведарш йуха дуза а дуьзна, уьш цIа а даьхьира. Зудчо доккха баркалла элира кӀантана.

ШолгIачу дийнахь хьехархочо дикачу амалех лаьцна къамел дира берашка. Йерриг класс дIатийнера. Хьехархочо дийцира Мохьмада селхана зудчунна гIо дарх лаьцна. Цу зудчо кехат даийтина хиллера цуьнга.

**6. Схьайазйе текст.**

Хаза лаьттина йовха аьхке чекхйолуш йара. Аьхке чекхйаларх-м Ӏалам а, адам а саготта дацара. ТӀекхочуш берг токхе мур бара – гуьйре! Уггар хьалха гуьйре тӀекхочуш хилар хаийтира мангалхоша. Ӏуьйранна ахь ладоьгӀча, хезаш хуьлура нуьйжи тӀехь жӀаьвнаца цара тусуш долчу мангалийн татанаш.

Гуьйре йола цхьа кӀира хьалха тохайелира кертарчу дозанехь йолу балгаш зазадаккха. Уьш жим-жима йеллалуш лаьттара.

Билггал гуьйре тӀекхочуш хилар гойтуш, аьхкенан тӀаьххьарчу деношкахь стиглара схьа некъан узамца хаам бира гӀаргӀулеша. Уьш, кхо са болчу могӀанца жут нисйина, къилбехьа довхачу мехкашка Ӏа даккха йоьлхуш йара.

Кест-кеста дуькъа дохк хӀуттура, дерзаш а догӀура.

**6 КЛАСС**

**1. Схьайазйе текст.**

ОьгIазе шок йетташ, къилбаседехьара схьахьекхна шийла мох эцна, дIадахара буьрса Iа. Дешна, хи а хилла, дIаделира лаьмнашца Iиллина ло. Шийлачу, безачу мохьах паргIатдаьлла Iалам, сийна духар духуш, кечделла дIахIоьттира.

БIаьстенан бовхачу малха кIел мелачу махо тулгIенашца техкайора сийначу дитташий, бес-бесарчу зезагаший къарзйина раьгIнаш. Мотталора, самадевлла зезагаш, шайн дIасатехкарца вовшашка кортош лестош, вовшийн хьоьстуш, къамеле девлла. Оцу хазачу Iаламе хьажа а, цунах марзо эца а гIерташ санна, гуобаьккхина дашо зIаьнарш а йаржийна хьоьжу малх эсала белакъежара. И исбаьхьа Iалам, и хаза бIаьсте декъалйеш, цуьнга маршалла хоьттуш санна, шабарш деш, самукъане эшарш лоькхуш, шакарш йетташ хьаннашкахь декачу олхазарийн зевнечу аьзнаша дуьзнера ламанан цIена хIаваъ.

**2. Схьайазйе текст.**

Аьхкенан цхьана довхачу дийнахь, бабас бийцина ирсан тӀулг лаха даха дагадеара берашна. Даша ца дайта, хечин когаш хьала а карчийна, когаш Iуьйра волу кхо кIант лаьмнашкахьа хьалавахара.

Оцу дийнахь хи чуьра дукха тIулгаш лехьийра бераша. Седа санна хьаьъначу хи чохь уьш дерриш а, жовхIарш санна, лепара. ЦIен, можа, сийна, баьццара, кIайн, Iаьржа долуш, зезагаш санна, хаза дара уьш дерриш а, амма ирсан тIулг царах муьлха бу, царна ца хаьара. ЧIерий лоьцуш, ловзуш, луьйчуш, самукъадаьлла лелла, сарахь цIа кхечира бераш.

ХӀетахь дуьйна хийла шераш дӀадевлла. Ирсан тIулг ца карийра Микина а, цуьнан жималлин доттагIашна а. ХIинца-м хаьа Микина ирсан тIулг каро атта доцийла а, иза хин бердашца лиэха ца безийла а.

**3. Схьайазйе текст.**

Акха цицигашдуьххьара суна девзира Казахстанехь. Цигахь дерш а,вайн махкахь дерш а вовшех башха дукха къаьсташ дац. Уьш мелла а овкъаран бос болуш, ул-уллехь Ӏаьржо бос болу моханаш йолуш ду. Уьш вайн махкахь долчу цицигел мелла а кегий ду.

Цхьана дийнахь со акхачу цициган кӀорнешна тӀенисвелира. Царах самукъадаьлла, хьоьжуш лаьттира со. Цхьаъ сайна схьаэца куьг тӀехьошшехь, мичара дели ца хууш, схьаиккхина, хьалхарчу шина коган мӀарашций, цергашций сан куьйгах таса а делла, кхозаделира иза, ас сайн вукху куьйгаца озийча а, дӀа ца хоьцура цо. ТӀаккха ас коьртах шозза буй тоьхча, дӀахийцира. Куьг вуно чӀогӀа лазийнера цо сан, цӀий гучу а доккхуш, чкъор а хедош. Ша дехь а, шен кӀорнешна тӀехӀуттур долуш хиллера и.

**4. Схьайазйе текст.**

Пхи шо дара сан, Iаьнна кечйинчу алах сан вашас цIе тесча. Цхьана сарахь тхойшиъ сирникех ловзуш вара, вовшашна уьш, лета а йеш, тIеттIа кхуьйсуш.

Сан ваша, сол ши шо воккхахволу, и ловзар кIорда а дина, ала тIе сирникаш кхийса хIоьттира. Аса мохь хьоькхура, саца бохуш. ЦIе эххар а марсайелира, тхойшинга дIа а ца йайъалуш.

Тхойшиъ, божалан тхов тIе а ваьлла, дIалечкъира, хьерайаьллачу цIаре а хьоьжуш. Йол дукха йара, арц санна, ирх а йахана, paгIy санна, йехха йоьттина. Маьхьарий дара тхойшинна хезаш, тхан да а, девежарий а, лулахой а болуш йукъахь. Тхан дас мохь беттара, йол йитий, ши кIант схьалаха бохуш. Со воьлхуш а хезна, дас тхов тӀера охьаваьккхира тхойшиъ.

**5. Схьайазйе текст.**

Хьажмурд шен шийтта шо кхочучу хенахь дегIана эгIаза, амма вуно тIах-аьлла а, хьуьнар долуш а кIант вара. Жима велахь а, чохь а, кертахь а, ишколехь а дечу гIуллакхана тIера вара иза. Шен хене а, дегIан ницкъе а хьаьжжана, тIедиллина гIуллакх, мало а ца йеш, дика кхочушдора цо. Цуьнга балун болчу балха тIера йухаийзош, кхоа ца вора иза дас.

Ишколехь къинхьегаман урокаш доккхачу хьуьнарца, кхиамца кхочушйора Хьажмурда. Ишколан куьйгалхоша, Сийлаллин грамота а луш, къастош билгалваьккхира иза. КIант дика кхиорна цуьнан дений, нанний баркалла а элира.

Урокашкахь дика ладугIуш а, кхета гIерташ а хиларе терра, дешар дика хаьара Хьажмурдана. Девне воцуш, шайца уьйр йолуш хиларна берашна дукхавезара иза. Даима цуьнан векхавелла хиларо а гойтура, даг тIехь мекха йоцуш, догцIена иза хилар.

**6. Схьайазйе текст.**

ЧIогIа хазачу гIутакх чохь Iашурина цхьамма совгIатна къоламаш деллера. ГIутакхан негIар тIехь диллина стелаIодан сурт дара, ворхI тайпана бос а болуш. Iашурина къоламаш чIогIа хазахетара, цо уьш, кхоош, наггахь бен ца леладора.

Цхьана Ӏуьйранна къоламаш чохь долу гIутакх схьадиллира йоIа. Схьаийцира баьццара бос болу къолам. Цуьнца бецан сурт диллира. ТIаккха боьмашниг схьаийцира. Цуьнца йоьIан сурт диллира, цхьа хаза бой коьртахь а йолуш. ЦIечу къоламца цу баьццарчу арен тIехь шортта петIаматан зезагаш дехкира. Йуха Iашурас сийначу къоламца хIорд биллира, цу тIехь Iаьржачу къоламца хIордан кеманаш а дохкуш. Можачуьнца малх биллира.

Массо а къоламах пайдаэца хиира йоӀана. Лекха лаьмнаш, можа малх, сийна хIорд, баьццара аренаш, хьаннаш йара цуьнан суьрташ тIехь.

**7 КЛАСС**

**1. Схьайазйе текст.**

ЧIогIа сатеснера бераша бIаьсте йаларе. Арахь ло Iуьллура. Шелонна пепнаш лелхаш хезара буса. Амма, пана лела мархаш санна, сихо йоцуш дIаоьхура дахделла денош, беттанаш. Бекарг баттахь дуьйна наггахь гучуболура малх. Оханан баттахь ло даша доладелира. Ламанан басешкара хьаьвдда догIура зевне татолаш. Iаржделлачу лайн кескаш, лазийнчу саьрмикан меженаш санна, худалуш, текхаш, Iаннашка дIайахара. Иштта дегош, хIинцца хIоа чуьра даьлла кIорни санна, хебаш, лаьмнашкахь хIинца а Iуьллучу лай кIелара хьалагIертара ховха лайн зезагаш.

Басешкара хьаьвдда догIу бIаьстенан хиш севцича, тогIи чохь йолу хьун, чIенигаш а йаьттIа, сийна-баьццара бос эцна, къонйелла дIахIоьттира.

Баганан, базанан, докхан луьста хьун йаьллачу лаьмнашкара схьахезачу олхазарийн самукъанечу аьзнашка ладоьгIуш, Йоккхачу Бабин ирсан тIулгах долчу дийцаран ойла а йеш, терхи тIехь Iapa Мика.

**2. Схьайазйе текст.**

Ша балхара мукъа волчу хенахь жIаьла цхьацца гIуллакхаш кхочушдан Iамо волавелира Асхьаб. Шега де бохучух атта кхеташ долчу жIаьлина, дукха хан йалале Iемира шега буьйр дича тIедан а, улло деана охьахаа а, дIадижа а, хьалагIатта а, такха а. Кхин а масане дара уьш, цо кхочушдеш долу гIуллакхаш. Салман шен доттагIчух дозалла дина а ца волура.

Аьхкенан заманчохь, де дохделча, гена доццуш догIучу хи тIе лийча воьдура Асхьаб, Салман а оьций. КIантана чIогIа хазахетара хи чохь. Амма цкъа а шен доттагI доцуш ца воьдура кIант цига.

Айми чу а волий, берда йистехь лаьтташ долчу Борзике шена тIекхойкхура кIанта. Ша долччуьра кхоссалой, цинцаш дIаса а кхуьйсуш, хи чу эккхара жIаьла. Иза шена улло кхоччушехь, шина а куьйга цунна хи детта волалора Салман.

**3. Схьайазйе текст.**

ТIай тIехула чекх а ваьлла, новкъа хьалавоьдуш волу со мелла а вохвеллера. Ткъа аьтту aгIop Iин чухула, хазачу мукъамехь декаш, охьаоьхура дагна хьоме Хулхуло. Когаша, цхьа ша-шаха оцу аьтту aгIop дIа а верзийна, басах чувоссийра со...

Корта тIулга тIе а биллина, хина дуьхьал вирзина, вехха Iиллира со. Аьхкенан довхачу дийнахь гIеххьа малделлачу хин кегийчу тулгIеша эсала хьоьстура дегI. Меллаша хи чуьра хьала а шершина, гомхачу берда йистехь, гаьннаш а охкийна лаьттачу бIаран IиндагIе корта а буьллуш, аркъалнехьа бай тIе дIанисвелира со. ДIакхевдина сайн тIоьрмиг коьрта кIел нисбина, бIаьргаш хьабдира ас. Жимма Iийча суна, хаа а луш, наб озийра. Суна хIинца дага ца догIу, хIун гIан-набарш хьаьвзира гонаха. Малхо дегI боддина, керчина ха харца а карах ца долуш, Iуьллура со.

**4. Схьайазйе текст.**

Йерриге a гIoпa чохь дукха ца йисинера шайн долахь говраш. Уьш а комиссис ца магош йисинарш йара. Царах цхьаъ тхайниг йара. Ханна йоккха хиларал совнаха, аьрру бIаьрга тIехь кIай долуш а йара Расха. Говрана Iуналла дар Iийсаний, суний тIехь дисинера. Со цIахь воцчу шина баттахь говре хьожуш хиллачу Iийсас хIинца, со цIа кхаьчна аьлла, говр башха тергал а ца йора. Шен карахдаьлча, наггахь докъаран цIов-м тосура цо, ткъа суна Расха дукхайезара.

Хьекъал долуш говр йара иза. Шега кхайкхича, тIейогIура, шега бехча, ког а кховдабора, сан керайуккъера шекар а, кампет а дIаоьцура цо. Геннара со шена гича а, терсаш, шена тIевоьхура цо со. Йа, ша йаьстина хилча, йодий суна тIе а йогIий, шен корта сан белша тIе буьллура Расхас.

**5. Схьайазйе текст.**

Iуьйранна араваьлла ахь ладоьгIча, дуьйцийла доцуш, самукъадолу. Хьуьнхара схьахезаш тайп-тайпанчу олхазарийн зевне эшарш хуьлу. Вайн хьаннашкахь эшарш хаза йолуш дуккха а олхазарш ду.

Малх схьакхетталц эшарш ца совцайо цара. Мел дукха ладегIарх кIордор доцуш, башха мукъамаш хеза. Малх схьакхетча, жимма са а даьIна, иза чубузуш, эшарийн ловзар йухадолор ду олхазарша. Сахиллалц декаш, шайн хазачу эшаршца буьйса новкъайоккху цара.

Цу олхазаршна йукъахь адамашца уггар чIогIа гергарло долуш а, къардайна а хиларца билгалдаьлла ду мокха хьоза. Кор диллина хилча, корах чудогIий a, paгӀy кIелахь лаьттачу пхьегIаш чу хьожий а, шена амал бо цо. Цу олхазаро деш дерг доккха зен дац, цо бечу пайдане хьаьжча. Стоьмаш тIехь хуьлуш долу зуламе нIаьний даош кIорнеш кхабарна, Iалашдан деза и башха олхазар.

**6. Схьайазйе текст.**

Тхан куьпахь вовшахкхетий, даима ловзуш хуьлура бераш. Цхьацца дуьйцуш, наггахь къийсамаш хуьлура церан. Ша**-**ша бакъ хеташ, къийсам кIаргбелча, Гоцига хоттура бераша.

Бакъверг а, харцверг а къастош, Гоцис аьллачун тIехь къийсам чекхболура. Бераш тешара цо аьллачух. Цунах тамаш бойла а дацара, хIунда аьлча массарна а иза билгалваьллера бакълуьйш хиларца.

Цхьана дийнахь ловзуш дохкучу берашна тIе а веана, уьш чехадора воккхачу стага ИбрахIима, цара шен куьзганан бIаьрг бохийна бохуш. Гоцис шена тӀелецира бехк.

– Ахьа бохийнехь, хIумма а дац. Хьайна хууш дийр дац ахьа и санна дерг, – аьлла, дIавахара воккха стаг.

Бераш цец а девлла лаьттара, цо и бехк шена тIелацарх тамаш беш. Куьзганан бIаьрг, бераш ловзуш ца хууш буьрка а кхетта, боьхнера. Гоцис даре ца динехь, бехк хьенан бу, хуур а дацара.

**8 КЛАСС**

**1. Схьайазйе текст.**

Бешахь болх бина а ваьлла, цIехьа вогIура Тавсолта. СхьавогIуш гонахарчу Iаламе кест-кеста бIаьрг тухура цо. Цунна йезара ша вина xIapa йурт а, шайн дахаран даима теш хилла лаьтта гонахара и лаьмнаш а. Эскиной йоцчохь, вахар-вар доцург, бутт а ца баьккхинера Тавсолтас.

Чувахале, ша вогIучу новкъара схьа а вирзина, ЦIен-Бердехьа вахара иза; схьахезира масачу Яссин гIовгIа. Гучуйелира маьI-маьIIера бацо сенйина лекхачу бердан цIен тарх. Бердан йистте дIахIоьттира Тавсолта. ТулгIеша аьгна хин йист лахара кегийра чукерчара, амма берд тешаме бара. Цу ЦIен-Бердехь, Ясси-хин йистехь, дIайаханера кхуьнан жималла. ХIетахь, дукха зама хьалха, бердах киртигаш йохуш баьккхинчу новкъа хитIа йогIура кхунна йезайелла къона Нурбика. Ма товш хуьлура и, гуьлмаьнда а тиллина, кIудал а белша тIехь хийистехь лаьтташ, цIечу пошмакхан буьхьиг байн лаьттах а хьоькхуш!

**2. Схьайазйе текст.**

Бес-бесара ойланаш туьйсу тIулгаша коьрте а, даг чу а...

Халкъо олу: «Хи дIадоьду, тIулгаш дуьсу». Иза доккха маьIна долуш хIума ду. ТогIи чухула охьадогIучу шовданан хи дац дуьйцург, дерриге а совнаха дерг, дош доцуш довш дерг ду. ТIулгаш дац дуьйцуш дерш, тогIешкахь Iохку. Дерриге а бакъдерг, сийлахь дерг, стагах къонаха веш дерг ду.

Кху тIехь аса вовшахдетта гулдина тIулгаш – уьш историн агIонаш, доьналле адамаш, халкъийн уьйраш йу! И тайпа тIулгаш вовшахтоьхча, царах хуьлу шатайпа бIов! Вайн таханалерчу дахаран бIов! XIopa къонахчун кхетаман бIов! И тайпа бIов йутту тIулгаш ахчанах эцалуш дац. Уьш гуллуш ду хьанал некъ буьллучу xIopa стеган кхетамехь. И тайпа тIулгаш алсам гулдаларе терра йу xIopa стеган син бIаьвнан локхалла, хазалла, ондалла!

Стенах йутту вай вешан дийцаран бIов? Иза Iаламат исбаьхьа хир йу, массо хIуман тIехь нийса йуттур йу ала**-**м хаац. Цуьнан нийсалла, ондалла замано зуьйр йу.

**3. Схьайазйе текст.**

Дингад – иза дехо дуткъа дегӀ а долуш, дехках тера жима экха ду. Луьста ира цергаш йу цуьнан. Кегийра кхоьлина бӀаьргаш ду. Цунах нохчаша «цӀецайоккхург» олу. «Дингад» аьлла цуьнан цӀе йаьккхича, иза кертара дӀайоьду олуш ду. Иза кертахь хилар пайдехьа хета адамашна, хӀунда аьлча цо мукдехкий а, дехкий а хӀаллакдо.

Дингадан садоӀуш хан йан а йац. Буса а, дийнахь а толлу цо дехкашна. Цхьана дийнахь-бусий итт-пхийтта дахка буу цо, ша оццул жима йоллушехь. Ша йуьзча а ца Ӏаш, дехкий дойъу цо, шена тӀаьхьало йеш. Кхин дахка ца карош ша мацйелча, йухайогӀу иза, ша тӀаьхьалонна дитина дехкий даа. Хаддаза уьдуш леларо мацйо иза, цундела сих-сиха дуу цо пхьор.

И жима экха керта кхаьчначу меттехь дехкийн хӀу дов. Цхьанхьара ша уьш хӀаллакдича, кхечахьа дехкий лаха дӀадоьду и. Иштта тамашийна экха ду-кх дингад!

**4. Схьайазйе текст.**

Колхозо йуьртана гена йоцуш, тогIи чу хи а хецна, бедийн ферма йиллира. Хи тIехь луьйчуш а, йистошца йежаш а хьалакхиира бедан кIорнеш. Ши эзар сов йара уьш.

Бедаш Iалашйан тIейиллина кхоъ белхало йара. Цара шен хенахь хIоъ а тосура бедашна, бIаьргъIуналла а дора. Буьйсанна бедаш чуйерзо бIаьлланган серий а дуцуш, эрз тIе а тухуш, йина баннаш йара. Сарахь оцу баннаш чу лохкура и бедаш белхалоша.

Iомана гонаха луьстта коьллаш йара вовшахъийна. И коьллаш хилар бахьана долуш, боккха аьтто бара чагIалкхийн а, цхьогалийн а йуьстахйаьлла бад лаца. Бедаш а къахкош, даррехь тIекхетта бад лаца ца лаьара акхарошна. XIилла ма ду цаьргахь а. И дича коьртахйевр ма йу уьш. ТIаккха хехочо тоьпан цIарца шайн цIока морцур йуйла ма хаьа царна. Цундела, кондарш кIелахь дIа а лечкъий, гӀa меттах ца хьадеш, бедашна къайлаха тебара уьш.

**5. Схьайазйе текст.**

ДIайахара бераллин хаза хан, тIаьхьайисира ишкол а. Хьалхахьа лаьттара кIезиг девза, чолхе делахь а, тамашийна дахар. Оцу тIаьххьарчу дешаран шарахь охашимма дукха ойланаш йора, дахаран муьлхачу новкъа гӀуo**-**техьа вайша бохуш. Бакъду, тхойшинна-м, хьехархо а хилла, ишколе вухаверза лаьара.

Хьехархочун болх бан кхин дIа а деша дезара. Ткъа итт класс чекхйоккхуш ткъаткъа шо хенаш а йолуш, кхин дIа а доьшуш лела воккха хиларна, хьехархочун говзалла Iамо аьтто бацара тхойшиннан. Жима волуш да-нана делла, байлахь висна шен вежаршца вехачу сан доттагIчун Анзоран хьал кхин а аьтто боцуш дара.

Аттестаташ каракхаьчначу буса тхойшинна наб ца кхийтира. Хазахетаро а, шолгIачу дийнахь дахаре дуьххьара таса йезачу гIулчо а йайъинера наб. И хьалхара гIулч тесира охашимма, тракторна тIаьхьа тийсинчу нахаршца йалтийн аренаш охуш. Иштта дIадоладелира тхойшиннан къинхьегаман дахар.

**6. Схьайазйе текст.**

Ширачу заманан тIулгаш... Бес-бесара ойланаш туьйсу цара коьрте. Амма цхьа а ца вуьту сапаргIат. Орца доху цара шайн тийналлица. ХIунда хетахь а, царна гергахь ша**-**ша бехке хета. Суна дуккха а гина и тIулгаш лаьмнийн чIожашкахь, боьранашкахь, бердийн йистошкахь. Дуккха а ду замано макхдина и тIулгаш хIинца а бIаьвнийн, гIаланийн пенашкахь. Кхин а сов йу йоьхначу гIишлойн тIулгийн оьланаш.

Амма шу а ца хета дагна хийра, мокха тIулгаш, шога чарташ... Дайн куьг хьоькху шух, сайн дайн озачу беснех санна. Кийра Iаббош чууьйзу шун тIуналла, сайн дайн хьацарш санна. Со цхьаьна ву шуьца, атарх а, вагорх а дIакъасталур воцуш!

Тийналлехь Iохку шога тIулгаш... Сан генабевллачу дайн дегнаш дохдина, церан паргIато, сий лардина тIулгаш – безам а, мостагIалла а, йамартло а, доттагIалла а, къизалла а, къинхетам а хийла гина тешаш.

**Йуххедиллар 2.**

**Йеша магийна литература**

**5-6 классаш**

1) Сулаев Мохьмад «ТӀехтохар».

2) Бадуев СаьӀид «Кемсаш».

3) Гайсултанов Ӏумар «КӀанталг».

4) Саракаев Хьамзат «Ширачу гӀопехь».

5) Шамсудинов Бувайсар. «Жималлин суьйренаш».

6) Саидов Саид-Селим «Мажйелла кехатан цуьрг».

**7-8 классаш**

1) Мусаев Мохьмад «Таймин Бийболат».

2) Хамидов Ӏабдул-Хьамид «Абубешар».

3) Айдамиров Абузар «Кхолламан цхьа де».

4) Ахмадов Муса «БочӀа».

5) Бексултанов Муса «Дика ду хьо волуш».

6) Хамидов Ӏабдул-Хьамид «Экзамен хаттар».